CELEX: 32009R1257
Language: sl
Date: 2009-12-15
Title: Uredba Komisije (EU) št. 1257/2009 z dne 15. decembra 2009 o spremembi Uredbe (ES) št. 391/2007 o določitvi podrobnih pravil za izvajanje Uredbe Sveta (ES) št. 861/2006 glede izdatkov držav članic za izvajanje sistemov spremljanja in nadzora, ki se uporabljajo v skupni ribiški politiki

19.12.2009   
            
            
               SL
            
            
               Uradni list Evropske unije
            
            
               L 338/22
            
         
      UREDBA KOMISIJE (EU) št. 1257/2009
   z dne 15. decembra 2009
   o spremembi Uredbe (ES) št. 391/2007 o določitvi podrobnih pravil za izvajanje Uredbe Sveta (ES) št. 861/2006 glede izdatkov držav članic za izvajanje sistemov spremljanja in nadzora, ki se uporabljajo v skupni ribiški politiki
   EVROPSKA KOMISIJA JE –
   ob upoštevanju Pogodbe o ustanovitvi Evropske skupnosti,
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 31 Uredbe,
   ob upoštevanju naslednjega:
   
               (1)
            
            
               EU financira dejavnosti držav članic na področju nadzora in izvrševanja ribištva od leta 1990 v skladu s cilji skupne ribiške politike, določenimi zlasti v Uredbi Sveta (ES) št. 2371/2002 (2).
            
         
               (2)
            
            
               Uredba (ES) št. 861/2006 določa poleg drugih ukrepov tudi finančne ukrepe EU za izdatke na področju nadzora, inšpekcije in spremljanja ribištva za obdobje 2007 do 2013. Uredba Komisije (ES) št. 391/2007 (3) določa podrobna pravila za izvajanje takih ukrepov.
            
         
               (3)
            
            
               V okviru načela dobrega finančnega poslovodenja morajo države članice jasno navesti pravila, ki jih je treba upoštevati, da bi lahko koristile finančno pomoč EU pri izdatkih na področju nadzora in izvrševanja ribištva.
            
         
               (4)
            
            
               Pravila, ki veljajo za finančni prispevek EU za nacionalne programe nadzora, je treba poenostaviti in razjasniti.
            
         
               (5)
            
            
               Zahtevki za povračilo izdatkov morajo biti povezani s točno odločbo Komisije o odobritvi projekta, za katerega se zahteva povračilo.
            
         
               (6)
            
            
               Določiti je treba posebna pravila glede upravičenosti izdatkov, nastalih pri izvajanju projektov, ki se sofinancirajo v okviru več zaporednih odločb Komisije.
            
         
               (7)
            
            
               Zahtevki za povračila po projektu se lahko pošljejo Komisiji, preden se projekt zaključi. Zato se od držav članic zahteva, da pošljejo zahtevke za povračilo v določenem času, ki sledi dnevu, ko je izdatek nastal, ali pa se bo štel za neupravičenega.
            
         
               (8)
            
            
               Uredbo (ES) št. 391/2007 je zato treba ustrezno spremeniti,
            
         
               (9)
            
            
               Ukrepi, predvideni s to uredbo, so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   Uredba (ES) št. 391/2007 se spremeni:
   
               1.
            
            
               člen 7 se spremeni:
               
                           (a)
                        
                        
                           v odstavku 1 se doda naslednji pododstavek:
                           „Za projekte, ki se sofinancirajo v okviru več zaporednih odločb Komisije, se prvi pododstavek uporablja samo glede prve odločbe Komisije o odobritvi zadevnega projekta.“;
                        
                     
                           (b)
                        
                        
                           doda se naslednji odstavek 2:
                           „2.   Izdatek, za katerega zahtevek za povračilo ni bil vložen v roku iz člena 11(1), se šteje za neupravičenega.“;
                        
                     
                           (c)
                        
                        
                           nadaljnji odstavki se ustrezno preštevilčijo;
                        
                     
         
               2.
            
            
               člen 11 se spremeni:
               
                           (a)
                        
                        
                           odstavek 1 se nadomesti z naslednjim:
                           „1.   Države članice Komisiji predložijo svoje zahtevke za povračilo izdatkov v 12 mesecih od konca leta, v katerem so izdatki nastali. V navedenih zahtevkih mora biti jasno naveden projekt in odločba Komisije, na katero se nanašajo.“;
                        
                     
                           (b)
                        
                        
                           odstavek 4 se črta;
                        
                     
                           (c)
                        
                        
                           odstavek 6 se nadomesti z naslednjim:
                           „6.   Če Komisija meni, da zahtevek ni skladen s pogoji, določenimi v Uredbi (ES) št. 861/2006, v tej uredbi, v odločbi iz člena 21 Uredbe (ES) št. 861/2006, ali z zakonodajo EU glede oddaje javnih naročil, pozove državo članico, da v enem mesecu od zahtevka Komisije predloži svoje pripombe o zadevi. Če se pri pregledu neskladnost potrdi, Komisija zavrne povračilo vseh ali dela spornih izdatkov in, kadar je to primerno, zahteva povračilo neupravičeno izplačanih zneskov.“;
                        
                     
         
               3.
            
            
               v členu 12 se odstavek 2 nadomesti z naslednjim:
               „2.   Povračilo se izplača v eurih na podlagi menjalnega tečaja, objavljenega v seriji C Uradnega lista Evropske unije v mesecu, v katerem se račun zavede v računovodskem sistemu službe za odobritve v Komisiji.“;
            
         
               4.
            
            
               člen 14 se spremeni:
               
                           (a)
                        
                        
                           v odstavku 2(a) se točka (iv) nadomesti z naslednjim:
                           
                                       „(iv)
                                    
                                    
                                       seznam opuščenih projektov, če obstajajo;“;
                                    
                                 
                     
                           (b)
                        
                        
                           v odstavku 2(b) se točka (iv) nadomesti z naslednjim:
                           
                                       „(iv)
                                    
                                    
                                       seznam projektov, ki se niso izvajali, če obstajajo, z navedbo prispevka EU k navedenim projektom;“;
                                    
                                 
                     
         
               5.
            
            
               v Prilogi VI(d) se točka (vii) nadomesti z naslednjim:
               
                           „(vii)
                        
                        
                           informacije o javnih naročilih: v vseh primerih, kjer izdatki presegajo objavljeni prag, je treba priložiti fotokopije objav razpisov v Uradnem listu Evropske unije, zapisnika odpiranja ponudb, ocene ponudb, obvestila o oddaji naročila in tudi pogodbe. Izdatki, ki so nastali za plovila in zrakoplove, ki se bodo v celoti ali delno uporabljali za nadzor ribištva, ne morejo biti upravičeni do kakršnega koli izvzetja iz pravil EU za javna naročila v zvezi s členom 346 Pogodbe o delovanju Evropske unije;“.
                        
                     
         Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. decembra 2009
      
         
            Za Komisijo
         
         
            Predsednik
         
         José Manuel BARROSO
         
      
   
   
      (1)  UL L 160, 14.6.2006, str. 1.
   
      (2)  UL L 358, 31.12.2002, str. 59.
   
      (3)  UL L 97, 12.4.2007, str. 30.